Højesteret stadfæster landsrettens dom med den ændring, at en af de tiltalte ikke idømmes en tillægsstraf i sag om forsøg på manddrab
Ret: Højesteret (3. instans)
Faggruppe: Straffesag — Nævningesag
Sagsemner: Forurettede og vidner;
Liv og legeme;
Strafferetlige sanktioner og andre foranstaltninger;

6 års fængsel for grov vold begået som led i bandekonflikt

Sag 102/2020

Dom afsagt den 24. juni 2021

Anklagemyndigheden
mod
T1, T2, T3, T4 og T5

6 års fængsel for grov vold og forsøg på grov vold som led i en verserende
bandekonflikt  

T1, T2, T3, T4 og T5 var fundet skyldige i – i forening med en større gruppe
personer og efter fælles planlægning, aftale eller forståelse – som medlemmer af
eller tilknyttet grupperingen Loyal To Familia (LTF) at have forsøgt at udøve
legemsangreb af særligt rå, brutal eller farlig karakter mod fem ledende medlemmer
af grupperingen Brothas (forhold 1) og i at have udsat en person for grov vold i form
af slag, spark og knivstik (forhold 2). Forholdene blev begået om eftermiddagen i et
beboelseskvarter og på åben gade, og der blev ved overfaldet i forhold 2 anvendt
slag- og stikvåben, hvorved forurettede blev påført potentielt livsfarlige skader. For
Højesteret angik sagen straffens udmåling.

Da forholdene blev begået som led i en verserende bandekonflikt, skulle straffen
forhøjes efter straffelovens § 81 a. I forarbejderne til bestemmelsen er det forudsat,
at straffen i sager omfattet af bestemmelsen som udgangspunkt fordobles i forhold til
den straf, der ellers ville blive fastsat af domstolene.

Højesteret var herefter enig med landsretten i, at straffen skulle fastsættes med
udgangspunkt i et strafniveau på fængsel i 6 år.

Højesteret tiltrådte, at T1, T2 og T3 skulle straffes med fængsel i 6 år, og at T5 skulle
straffes med fængsel i 6 år og 6 måneder, der omfattede en reststraf på 246 dage.
Højesteret bemærkede, at T3’s straf blev fastsat som en tillægsstraf til en
fængselsstraf på 3 år og 6 måneder, og at dette ikke kunne føre til, at udgangspunktet
på fængsel i 6 år blev fraveget. T4 blev samtidig med denne dom idømt en straf af
fængsel på livstid ved Højesterets dom af 24. juni 2021 i sag 103/2020, og T4 blev
derfor ikke idømt en tillægsstraf i den foreliggende sag.

Højesteret stadfæstede herefter landsrettens dom med den ændring, at T4 ikke blev
idømt en tillægsstraf.